Wilhelm Dinesen

Wilhelm Dinesen (pseudonym Boganis; født 19. desember 1845, død 28. mars 1895) var en dansk forfatter, offiser, eventyrer og politiker.

Han var sønn av Dagmar Alvilda Dinesen og Adolph Wilhelm Dinesen. Han vokste opp på herresetet Katholm på Djursland som andre sønn i en søskenflokk på åtte. Han deltok som 18-årig sekondløytnant i kampene ved Danevirke, Sankelmark og Dybbøl i Andre slesvigske krig i 1864. Han skrev senere boken Fra 8. Brigade om opplevelser fra denne krigen. Fra nyttår 1871 sluttet Dinesen seg til den franske hær i den fransk-tyske krig og opplevde nederlaget i Paris under Pariserkommunen.  Om dette skrev Dinesen ned den eneste danske øyenvitneskildring Paris under Communen.

I perioden 1873–1874 oppholdt Dinesen seg i skogene i Wisconsin hvor han livnærte seg som jeger. Han levde i perioder blant indianere og lærte deres levevis og natursyn å kjenne. Indianerne ga ham navnet Boganis (dvs. hasselnøtt), som han senere benyttet som pseudonym til Jagtbreve og Nye Jagtbreve.

Han bosatte seg senere på Rungstedlund og giftet sig med Ingeborg Westenholz i 1881. De fikk fem barn deriblant Karen Blixen og Thomas Dinesen. 

Wilhelm Dinesen skrev hele livet gjennom, men fikk særlig anerkjennelse for Boganis' Jagtbreve, som ble trykket løpende i avisen Politiken.

På 1880-tallet jaktet han også hjort på Hitra i Norge sammen med Grev Frijs av Frijsenborg. 

Han ble valgt inn i Folketinget som løsgjenger (partiløs) i 1892 og arbeidet her med fredningssaker, jaktlovgivning og forsvarspolitikk inntil sitt selvmord i 1895, eller «fridøden», som det het i de finere kretser dengang.

Bibliografi 
 Dinesen, Wilhelm: Fra vest til øst – Syv skitser fra ottende brigade, Forlaget Gyldendal, København 1880.
 Dinesen, Wilhelm: Boganis Jagtbreve, Utgitt med vignetter av Hans N. Hansen, P.G. Philipsens forlag, København 1889. 
 – engelsk: Dinesen, Wilhelm: Boganis – Letters from the Hunt, Utgitt av Rowan Tree Press, New York 1987, ISBN 0-937672-20-3.
 Dinesen, Wilhelm: Boganis Jagtbreve og Nye Jagtbreve, 2 bind, P.G. Philipsens forlag, København 1890.

Se også 
 Dinesen (slekt)

Referanser

Litteratur 
 Dinesen, Thomas: Boganis – Min fader, hans slægt, hans liv og hans tid, Forlaget Gyldendal, København 1972.
 Tom Buk-Swienty: Kaptajn Dinesen - Ild og blod, 2013 og Kaptajn Dinesen - Til døden os skiller , 2014

Eksterne lenker 
 Wilhelm Dinesen - Biografi og foto fra 1864-Museet.
 Georg Brandes' omtale av Wilhelm Dinesen fra Danske Personligheder i det elektroniske Arkiv for Dansk Litteratur.

Danske forfattere
Personer fra andre slesvigske krig
Karen Blixen
Personer fra København
Offiserer